次韻李器之編修靈石山萬歲藤歌
作者：范成大
朝代：宋

paragraphs: 君不見東林怪蔓之詩三百年，字如金繩鐵索相糾纏。
不如李侯靈石句，筆陣壓倒長城堅。
藤陰詩律兩秀發，此段奇事今無前。
吾聞草木未有不黄落，雨荒霜倒相後先。
綿綿紫藟天所壽，風雨不動常蒼然。
堅姿絕鄰傲一所，深本無極融三泉。
騰虯舞蛟矯欲去，流蘇絡带翩如仙。
班荆芘藾得吾黨，酌泉共吸杯中天。
詩成一斗屬太白，擘牋揮掃如雲煙。
北門西掖君自有，坐擁紅藥然金蓮。
山腰澗底莫濡滯，早晚天風吹蛻蟬。